33. Monopolné ceny, maximalizácia zisku monopolu,  a postup voči monopolom

## Postup voči monopolom

Cieľom hospodárskej politiky voči monopolom je obmedzenie monopolnej moci*. Monopolná moc* je schopnosť firmy alebo skupiny firiem ovplyvňovať trhovú cenu predávaného tovaru alebo služby.

Podmienky, ktoré môžu viesť k vzniku väčšej, či menšej monopolnej moci:

* minimálny rozsah efektívnosti výrobnej jednotky je vo vzťahu k rozmeru trhu natoľko veľký, že iba jedna firma môže pôsobiť efektívne,
* výrobková diferenciácia,
* prekážky vstupu, ktoré z hľadiska nákladov stavajú záujemcov o vstup do nevýhody pred zavedenými firmami,
* patentové práva, ktoré zabezpečujú výlučné používanie určitej výrobnej techniky,
* vysoké dopravné náklady, ktoré posilňujú miestne monopoly.

*Regulovanie monopolov* zahŕňa pravidlá, ktoré určujú firmám, ako majú zmeniť svoje podnikateľské správanie. Zatiaľ čo kontrola prirodzeného monopolu sa často vyhlasuje za oficiálny cieľ ekonomického regulovania, podľa iných názorov reguláciu často požadujú regulované firmy, ktorých záujmom je vylúčenie potencionálnych konkurentov.

Existuje 5 základných postupov hospodárskej politiky voči prirodzeným monopolom:

* *štátne vlastníctvo*
* *súkromné vlastníctvo s vládnou cenovou reguláciou*
* *verejná súťaž o právo stať sa výhradným dodávateľom služby*
* *protimonopolné zákony (alebo zákony na ochranu hospodárskej súťaže)*
* *laissez – faire*

Doktrína, podľa ktorej sú ekonomické záležitosti spoločnosti najlepšie spravované samotnými jedincami bez zasahovania kolektívnej autority. Úloha vládnych inštitúcií pri sledovaní uvedeného cieľa by mala byť liberálna, vytvárajúca právny systém, ktorý umožňuje konať podľa uváženia jednotlivcov. Akékoľvek zasahovanie do voľného obchodu spomalí rast bohatstva a povedie k chybnej alokácii zdrojov. Model čisto teoretickej dokonalej konkurencie poskytol argumenty, že slobodná konkurencia a voľný priebeh spotrebiteľských preferencií maximalizuje ekonomický blahobyt spoločnosti. V tejto podobe doktrína hovorí, že kolektívna akcia má blahodarný účinok, ak pôsobí v smere posilnenia konkurencie. Neschopnosť voľnej trhovej ekonomiky v 20. storočí dosiahnuť významných sociálnych cieľov (plná zamestnanosť), viedla k postupnému opúšťaniu prístupu laissez-faire pri hospodárskej politike.

Na druhej strane rastúci počet ekonómov zdôrazňuje výhody súťaže založenej na súkromnom vlastníctve a neobmedzovanej slobode konania vo všetkých ekonomických aktivitách.

V SR upravuje reguláciu hospodárskej súťaže zákon NR SR č.136/2001 o ochrane hospodárskej súťaže, ktorú zabezpečuje *Protimonopolný úrad Slovenskej republiky* ústredný orgán štátnej správy SR (www.antimon.gov.sk) pre podporu a ochranu hospodárskej súťaže.

Hlavným poslaním úradu je chrániť a podporovať hospodársku súťaž, vytvárať podmienky pre jej ďalší rozvoj, ako aj zamedzovať vzniku a udržiavaniu monopolného alebo dominantného postavenia podnikateľských subjektov, pokiaľ znemožňuje, alebo obmedzuje hospodársku súťaž.