45. Úžera

**10.3 Úžera (lichva)**

***Úžera*** alebo úžerníctvo (v minulosti aj lichva) môže byť:

- *v širšom zmysle* (tak aj v súčasnom slovenskom, českom, ale aj nemeckom, rakúskom a pod., práve): každé zmluvné ujednanie, podľa ktorého zmluvná strana A, ťažiac zo situácie slabosti (t.j. najmä tiesne, neskúsenosti, prípadne aj ľahkomyseľnosti a podobne) zmluvnej strany B, dostane plnenie zmluvnej strany B, ktoré je v hrubom nepomere k plneniu zmluvnej strany A, inými slovami: zmluvné ujednanie, z ktorého vyplýva zreteľne prehnaný zisk jednej strany v dôsledku využitia situácie slabosti druhej strany

- *v užšom zmysle* (tak v bežnej komunikácii a napríklad aj v práve USA): len tzv. úroková úžera, t.j. požičanie peňazí (v trochu širšom zmysle aj tovaru a iných vecí) za **prehnane vysoký úrok**.

V západnej Európe (a do druhej svetovej vojny to tak bolo aj u nás) je úžera predmetom občianskeho zákonníka, u nás je predmetom len trestného zákona, čo z právneho hľadiska spôsobuje viaceré problémy.

Úžera nie je podvod, pretože úžerník neuvádza nikoho (iného) do omylu. Zneužíva nepriaznivú situáciu dlžníka pre neoprávnené obohatenie veriteľa.