18. Kalkulácia intervenčnej moci

**4.4. KALKULÁCIA INTERVENČNEJ MOCI**

***Intervenčná moc*** *je schopnosť ekonomických subjektov* ***ovplyvňovať vládu*** *pri dosahovaní ekonomických cieľov*. Tým pádom cena nie je tvorená len ekonomickou silou podniku *(náklady + zisk = cena),* ale je významne ovplyvnená intervenčnou mocou *(náklady + moc = cena).*

Jednou z najefektívnejších ciest na zvýšenie zisku je požadovanie trhových cien s využitím vplyvu vlády na získanie jedného alebo viacerých vstupov pri nákladoch, ktoré sú podstatne nižšie, ako musia vynaložiť konkurenti.

Prejavy intervenčnej moci:

* **získanie kapitálu prostredníctvom rôznych štátnych fondov**,
* **získanie výhod** pri štátnych objednávkach,
* **daňové úľavy**, ktoré sú „šité“ na určitý podnik alebo odvetvie,
* vládou financovaný výskum a vývoj, urýchlené odpisy základných prostriedkov, prípadne **vládne dotácie.**

Získavanie neúmerných ziskov týmto spôsobom je menej viditeľné ako zvyšovanie cien a je výhodné pre podniky, ktoré ťažia zo svojej intervenčnej moci.

Použitie intervenčnej moci má ekonomické dôsledky, ktoré sú svojím rozsahom porovnateľné s ekonomickým prostredím podniku aj v prípade, že nedisponuje ekonomickou mocou. Firma tak môže kontrolovať veľký podiel na trhu a blokovať vstup konkurentov aj v prípade, že nie je v dominantnom postavení, pretože môže ovplyvňovať rozhodnutia vlády.

**Základné formy intervenčnej moci:**

* *pluralizmus*sa objavuje vtedy, ak je intervenčná moc rozložená rovnomerne medzi veľký počet subjektov na trhu, kedy všetky podniky majú porovnateľné „lobby“. V tejto situácii vzniká len malá intervenčná moc podniku. Žiaden podnik nemá schopnosť „dirigovať“ vládu a znevýhodňovať ostatné podniky. S touto formou intervenčnej moci sa však stretávame zriedka.
* *intervenčná oligarchia* sa objavuje vtedy, keď malý počet ekonomických subjektov disponuje veľkou intervenčnou mocou.
* *intervenčná hegemónia* existuje vtedy, keď intervenčná moc je koncentrovaná v rukách jedného významného podnikateľského subjektu.

Môže sa zdať, že štruktúry intervenčnej moci sú paralelné s ekonomickou mocou, ale táto korelácia nemusí byť vždy zachovaná. Tento prístup nám umožňuje skúmať všetky kombinácie ekonomickej a intervenčnej moci.

Tvorba intervenčnej moci podniku je relatívne lacná a môže byť vysoko efektívna z pohľadu nákladov a výnosov. Náklady na vytváranie lobby sú pre politicky aktívne podniky lacnejšie ako výskum a vývoj, prípadne reklamné kampane.

***Lobizmus*** je cielené ovplyvňovanie poslancov, zákonodarnej a výkonnej moci. Spôsob udržiavania kontaktov medzi podnikateľskou sférou a inštitúciami. „Eurolobizmus„ sa považuje za životne dôležitú súčasť bruselskej scény, s ktorou sa pri tvorbe politiky EÚ plne počíta. Jedným zo  spôsobov, ktorým firmy môžu zvyšovať „efektivitu“, je externalizovať viac svojich nákladov (aby ich znášal niekto iný).

 Ak firmy majú to isté právo ovplyvňovať vládu vo svoj prospech ako ktorýkoľvek jednotlivec, potom je občan v porovnaní s finančnými a komunikačnými zdrojmi firmy v nerovnom postavení.